《元日禁城十八韵》
明代·任瀚

御律回天纪，宸欢被物华。
才人矜六博，贵主狎长斜。
狗监通侯第，鸡阍内寺家。
金铺明屈戍，宝胜照流霞。
斗舞文姬妙，徵歌小玉嘉。
雄城森列戟，武帐匝高牙。
建礼中郎署，钩陈上汉槎。
邹枚专代草，房魏并宣麻。
都护弓捎月，嫖姚剑拂花。
皇威清虎落，朔气净龙沙。
包贡通蛮表，朝正度海艖。
陈人藉灵宠，弭节奋幽遐。
画省新休沐，青门旧种瓜。
星精躔五纬，泽国贯三巴。
简受文园赋，丹飞勾漏砂。
弃繻终帝阙，伏枕即天涯。
麈尾长门赐，词头近侍夸。
草《玄》或不愧，音赏赖侯芭。

作者简介：四川南充人，字少海。嘉靖八年进士。廷对献替剀切，天子亲题其制策，名动一时。官吏部考功主事、翰林院检讨。旋辞官家居，专心学问，晚年潜心于《易》，深有所得。亦好道家修炼之法。卒年九十三。